CELEX: 32013D0314
Language: bg
Date: 2013-06-21 00:00:00
Title: 2013/314/ЕС: Решение на Съвета от 21 юни 2013 година за отмяна на Решение 2010/286/ЕС относно наличието на прекомерен дефицит в Италия

26.6.2013   
            
            
               BG
            
            
               Официален вестник на Европейския съюз
            
            
               L 173/41
            
         РЕШЕНИЕ НА СЪВЕТА
   от 21 юни 2013 година
   за отмяна на Решение 2010/286/ЕС относно наличието на прекомерен дефицит в Италия
   (2013/314/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комисия,
   като има предвид, че:
   
               (1)
            
            
               На 2 декември 2009 г. по препоръка на Комисията Съветът реши с Решение 2010/286/ЕС (1), че в Италия е налице прекомерен бюджетен дефицит. Съветът отбеляза, че планираният за 2009 г. бюджетен дефицит е бил в размер на 5,3 % от БВП, т.е. надхвърлил референтна стойност по Договора от 3 % от БВП, а брутният държавен дълг се планираше да достигне 115,1 % от БВП, т.е. над референтната стойност по Договора от 60 % от БВП (2).
            
         
               (2)
            
            
               На 2 декември 2009 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (3), по препоръка на Комисията Съветът отправи препоръка към Италия за коригиране на прекомерния дефицит най-късно до края на 2012 г. Препоръката бе публично оповестена.
            
         
               (3)
            
            
               В съответствие с член 4 от приложения към Договорите Протокол относно процедурата при прекомерен дефицит Комисията предоставя данните за провеждането на процедурата. Като част от прилагането на посочения протокол държавите членки трябва да предоставят данни за бюджетния си дефицит и държавния си дълг, както и за други свързани с тях показатели два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 от 25 май 2009 г. на Съвета за прилагане на Протокола за процедурата при прекомерен дефицит, приложен към Договора за създаване на Европейската общност (4).
            
         
               (4)
            
            
               Когато преценява дали дадено решение за наличие на прекомерен дефицит да се отмени, Съветът трябва да вземе решение въз основа на предоставените данни. Освен това дадено решение за наличие на прекомерен дефицит следва да се отмени само ако прогнозите на Комисията сочат, че дефицитът няма да превиши прага от 3 % от БВП в рамките на прогнозния период.
            
         
               (5)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след изпращането от Италия на данните преди 1 април 2013 г., въз основа на програмата за стабилност за 2013 г., въз основа на прогнозата на службите на Комисията от пролетта на 2013 г. и въз основа на оценката на допълнителните мерки, приети с указ закон 54 от 21 май 2013 г. се налагат следните заключения:
               
                           —
                        
                        
                           След достигане на най-високото равнище от 5,5 % от БВП през 2009 г. бюджетният дефицит на Италия бе трайно намален и достигна 3,0 % от БВП през 2012 г. – в определения от Съвета срок. Подобрението се държеше на значими мерки за фискална консолидация, въпреки че през 2012 г. лихвените разходи като дял от БВП бяха с 0,8 процентни пункта по-високи в сравнение с 2009 г., а структурата на икономическата дейност бе по-неблагоприятна от гледна точка на данъчните приходи.
                        
                     
                           —
                        
                        
                           Според програмата за стабилност за 2013 — 2017 г., приета от италианското правителство на 10 април 2013 г. и одобрена от парламента на 7 май, се планира дефицитът да намалее леко до 2,9 % от БВП през 2013 г. и след това да спадне до 1,8 % от БВП през 2014 г. Въз основа на допускане, че няма да има промяна в провежданата политика, съгласно прогнозата на службите на Комисията от пролетта на 2013 г. дефицитът ще бъде 2,9 % от БВП през 2013 г. и 2,5 % от БВП през 2014 г. Както в програмата за стабилност, така и в прогнозата от пролетта е отразено въздействието на указа закон 35 от 8 април 2013 г., който предвижда уреждането на просрочените търговски задължения на сектор „Държавно управление“ към частни доставчици в общ размер 40 милиарда евро (или около 2,5 % от БВП) през периода 2013 — 2014 г. Макар че тази сума съответства на нарастване на брутния държавен дълг, тя засяга дефицита само в частта, отнасяща се до капиталовите разходи. В указа закон размерът на тези плащания е определен на 0,5 % от БВП за 2013 г., което води до съответстващо увеличение на дефицита. В указа е включена и предпазна разпоредба, с която на правителството се разрешава да отложи уреждането на просрочените търговски задължения, което води до повишение на дефицита, или да приеме други корективни мерки, за да осигури изпълнението на бюджетната цел за 2013 г.
                        
                     
                           —
                        
                        
                           Италианският парламент официално одобри бюджетните цели, изложени в програмата за стабилност от 2013 г., на 7 май. На 17 май, а именно след прогнозата от пролетта, новото правителство издаде официална декларация, с която потвърди тези задължения и обяви приемането на нови мерки изцяло в съответствие с бюджетните цели от програмата за стабилност. Новите мерки са определени в указ закон 54, приет на същата дата. Те включват:
                           
                                       —
                                    
                                    
                                       спиране на плащането на юнската вноска на данъка върху недвижима собственост за жилища, обитавани от собствениците им (без луксозните жилища), както и върху селскостопанските имоти, и същевременно поемане на задължение от страна на правителството за цялостно преработване на законодателството в областта на данъчното облагане на недвижимите имоти. Чрез предпазна разпоредба се гарантира, че това преработване ще бъде изцяло съобразено с целите за първичното бюджетно салдо; освен това, ако реформата с неутрален спрямо бюджета ефект не бъде одобрена до края на август 2013 г., вноската на данъка върху недвижима собственост, чието плащане е спряно, ще трябва да бъде платена до 16 септември;
                                    
                                 
                                       —
                                    
                                    
                                       разширяване на системата от добавки към заплатите чрез включване на работниците, които не са обхванати за 2013 г., посредством преразпределение на наличните бюджетни средства над заделените във връзка с реформата на пазара на труда от 2012 г.
                                    
                                 
                     
                           —
                        
                        
                           Като цяло се очаква новите разпоредби да нямат значително въздействие върху дефицита, ако бъдат приложени последователно. Затова се очаква дефицитът да се задържи трайно под референтната стойност от 3 % от БВП през прогнозния период.
                        
                     
                           —
                        
                        
                           След като се подобри с близо 2¾ процентни пункта като дял от БВП между 2009 и 2012 г. с натрупване, структурното салдо, т.е. коригираното спрямо фазата на икономическия цикъл салдо минус еднократните и временните мерки, се предвижда отново да се подобри с около 1 процентен пункт през 2013 г. (до около -½ % от БВП) и леко да се влоши през 2014 г. при допускане, че няма да има промяна в провежданата политика.
                        
                     
                           —
                        
                        
                           Съотношението на дълга към БВП нарасна с 10,6 процентни пункта между 2009 и 2012 г., достигайки 127 %, което се дължеше и на приноса на Италия към финансовата помощ за държавите членки от еврозоната. Тъй като цикличните условия остават неблагоприятни, се предвижда брутният държавен дълг да нарасне до 131,4 % от БВП през 2013 г. и до 132,2 % през 2014 г., включително поради уреждането на просрочени търговски задължения в размер на 2,5 % от БВП, планирано за 2013 — 2014 г., и допълнителните вноски във връзка с финансовата помощ за държавите членки от еврозоната.
                        
                     
         
               (6)
            
            
               От 2013 г., т.е. годината след коригирането на прекомерния дефицит, Италия следва да напредва към постигането на средносрочната бюджетна цел с подходящ темп, включително като спазва индикативния размер на разходите, и да постигне достатъчен напредък към спазването на критерия за дълга по член 2, параграф 1а от Регламент (ЕО) № 1467/97.
            
         
               (7)
            
            
               Съгласно член 126, параграф 12 ДФЕС решението на Съвета за наличието на прекомерен дефицит се отменя, когато по мнение на Съвета прекомерният дефицит в съответната държава членка е бил коригиран.
            
         
               (8)
            
            
               Съветът смята, че прекомерният бюджетен дефицит в Италия е бил коригиран, поради което Решение 2010/286/ЕС следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   От направената цялостна оценка е видно, че прекомерният бюджетен дефицит в Италия е коригиран.
   Член 2
   Решение 2010/286/ЕС се отменя.
   Член 3
   Адресат на настоящото решение е Италианската република.
   
      Съставено в Люксембург на 21 юни 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 125, 21.5.2010 г., стр. 40.
   
      (2)  Данните за бюджетния дефицит и за брутния държавен дълг за 2009 г. впоследствие бяха коригирани — съответно на 5,5% и 116,4% от БВП.
   
      (3)  ОВ L 209, 2.8.1997 г., стр. 6.
   
      (4)  ОВ L 145, 10.6.2009 г., стр. 1.